વધુ વિગત આપતાં એક દુકાનદાર વૈભવ દોશીએ મિડ-ડે LOCALને કહ્યું હતું કે ‘સુધરાઈએ હવે મોહમ્મદ અલી રોડ પર ધ્યાન આપીને પણ અમને હેરાન કરી દીધા છે. બાવીસ જૂનની રાત અને ૨૩ જૂનની સવાર દરમ્યાન રાતના બે વાગ્યે સુધરાઈનો એક કૉન્ટ્રૅક્ટર રેડી સિમેન્ટનું મિક્સચર લઈને આવ્યો અને રોડ પર સિમેન્ટ પાથરી દીધો, પણ રોડ પર અવરજવર કરતી ગાડીઓને રોકી નહીં કે રસ્તો બંધ ન કર્યો. આથી સોમવારે સવારે જ્યારે હું દુકાને આવ્યો ત્યારે જોયું કે જેમ કાદવવાળા રોડ પર ટ્રક, ટેમ્પો, બાઇક વગેરે ચાલે તો કેવો ઊબડખાબડ થઈ જાય એવો રોડ થઈ ગયો ને સિમેન્ટ કડક થઈ જતાં આ ઊબડખાબડ રોડ પર ચાલવું મુશ્કેલ થયું છે અને છેલ્લા ૧૦ દિવસમાં ઘણા બાઇકવાળા, સિનિયર સિટિઝન તેમ જ બાળકો પડી ગયાં છે. કેટલાક લોકોને દુકાનદારો હૉસ્પિટલમાં લઈ ગયા છે. સુધરાઈના અધિકારીઓને તેમ જ નગરસેવકને ફરિયાદો કરી, પણ હજી પરિણામ શૂન્ય છે. કેટલા દિવસ માણસો પડશે ને હૉસ્પિટલભેગા થશે?’